ผู้ประกอบการให้ความร่วมมือตรึงราคาสินค้าอุปโภคบริโภค ช่วยลดค่าครองชีพของประชาชนในช่วงเทศกาลตรุษจีน
นายวัฒนศักย์ เสือเอี่ยม อธิบดีกรมการค้าภายใน กล่าวภายหลังลงพื้นที่ห้างสรรพสินค้าโลตัส สาขารามมินทรา กรุงเทพมหานคร เพื่อติดตามการจำหน่ายสินค้าภายใต้โครงการ  "พาณิชย์ลดราคา ตรุษจีนปีเสือทอง 2565"  พบว่า หลังจากที่กระทรวงพาณิชย์ได้มีการพูดคุยกับผู้ประกอบการ ผู้เลี้ยงและโรงฆ่าสัตว์ รวมถึงห้างสรรพสินค้าทั่วประเทศ ทำให้ปัจจุบันราคาสินค้าอุปโภค/บริโภค เริ่มทรงตัวและมีแนวโน้มปรับตัวลง โดยเฉพาะหมูเนื้อแดง ที่ปัจจุบันมีการปรับตัวลงมาที่ 180 บาท ต่อกิโลกรัม ขณะที่ ราคาไก่ ปัจจุบันกระทรวงพาณิชย์ได้กำหนดราคากลางเพื่อจำหน่าย จำแนกเป็น น่องติดสะโพก 60-65 บาท/กก. น่องและสะโพก 65-70 บาท/กก.  เนื้อส่วนอก 70-75 บาท/กก. ซึ่งผู้ประกอบการก็ให้ความร่วมมือจำหน่ายไม่เกินราคาที่กระทรวงฯกำหนดสำหรับราคาไข่คละหน้าฟาร์ม ที่ปัจจุบันกระทรวงพาณิชย์ขอความร่วมมือกำหนดให้ไม่เกินฟองละ 2.90 บาท จากการตรวจสอบ พบว่าราคาไข่ 1 แพง ห้างสรรพสินค้าจำหน่ายอยู่ที่แพงละประมาณ 98-99 บาท ส่วนราคาขนมเทียนจำหน่าย 10 ชิ้น 60 บาท ขนมเข่ง 10 ชิ้น 48 บาท นอกจากนี้ ผลไม้ ประเภทส้มและกล้วย ปีนี้ก็ได้ปรับลดราคาลงมา รวมถึงเครื่องดื่มประเภทน้ำอัดลมยังไม่มีการปรับราคาขึ้นแต่อย่างใด